Skulle overraske fruen med biffmiddag - svidde av kjøkkenet
Brannvesen, politi og ambulanse måtte lørdag kveld rykke ut til Vedavågen på Karmøy i Rogaland etter melding om brann i en enebolig. - En beboer på 43 år ville overraske sin frue med biff, men hadde ikke fått med seg at fruen hadde skiftet koketopp til en med induksjon, opplyser operasjonsleder Terje Tonning i Haugaland og Sunnhordland politidistrikt. Ifølge operasjonslederen startet mannen stekingen og gikk deretter inn i stuen. Etter kort tid ble temperaturen så høy at det tok fyr. - Mannen klarte å slukke det hele og fikk sin frue og far ut av huset. Men etter kort tid tok den seg opp igjen, opplyser Tonning. Slukningsforsøk nummer to gikk derimot ikke så bra, og mannen måtte tilkalle brannvesenet. Ifølge Tonning lyktes brannvesenet bedre med å slukke brannen, men da hadde kjøkkeninnredningen allerede fått store skader. - Det blir nok ikke egg og bacon der i morgen, for å si det slik. Eneboligen er inntil videre ikke beboelig på grunn av røykskader ellers i huset, sier Tonning til VG Nett. Mannen og hans far måtte en tur på legevakten for sjekk etter brannen, etter å ha vært eksponert for mye røyk. For kvinnen ble det verken legevaktbesøk eller biff.
Den planlagte biffoverraskelsen endte med besøk av brannvesenet og en tur på legevakten for en mann (43) på Karmøy lørdag kveld.